《奉使契丹二十八首 伤足》
宋代·苏辙

少年谬闻道，直往寡所疑。
不知避碍险，造次逢颠危。
中岁鲍忧避，进退每自持。
长存鄙夫计，未免达士嗤。
前日使胡罢，昼夜心南驰。
中涂冰塞川，滉漾无津涯。
仆夫执辔前，我亦忘止之。
马眩足不禁，拉然卧中坻。
异域非所息，据鞍几不支。
昔尝诵《楞严》，闻有乞食师。
行乞遭毒刺，痛剧侵肝脾。
念觉虽觉痛，无痛痛觉知。
念极良有见，遂与凡夫辞。
我今亦悟此，先佛岂见欺。
但尔不即证，欲往常迟迟。
咄哉后来心，当与初心期。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。